Imtella' Mejju 8, 2021 Rapport: Maria Muscat Il-21 president tal-stati membri tal-Unjoni Ewropea, fosthom dak ta' Malta George Vella, kitbu ittra li fiha appellaw biex iċ-ċittadini Ewropej jieħdu sehem fil-konferenza dwar il-futur tal-Ewropa. Fl-ittra l-kapijiet tal-istati spjegaw li għalkemm l-UE xi drabi tista' tidher li mhix kapaċi tindirizza l-isfidi li seħħew fl-aħħar 10 snin kien ikun ħafna iktar diffiċli li kieku kull pajjiż indirizza l-isfidi waħdu. Il-presidenti ma naqsux milli jindirizzaw it-tbatija li ġabet magħha l-pandemija u wrew solidarjetà ma' dawk kollha li b'xi mod jew ieħor ġew milquta ħażin. Huma qalu li l-pandemija fakkret f'dak li hu tassew importanti f'ħajjitna: saħħitna, ir-relazzjoni tagħna man-natura, ir-relazzjonijiet tagħna ma xulxin, is-solidarjetà reċiproka, u li naħdmu flimkien. Fl-ittra ntqal kif l-isfidi li għandhom iċ-ċittadini bħala Ewropej huma diversi fosthom il-kriżi klimatika u l-ħolqien ta' ekonomiji ekoloġiċi waqt li, fl-istess ħin, tiġi bbilanċjata il-kompetizzjoni li qed tiżdied fost l-operaturi globali. Huma qalu li Jum l-Ewropa ta' din is-sena huwa wieħed speċjali għax jimmarka l-ftuħ tal-Konferenza dwar il-Futur tal-Ewropa u spjegaw kif għaddew 70 sena mill-iffirmar tat-Trattat li stabbilixxa l-Komunità Ewropea tal-Faħam u l-Azzar, u 64 sena mit-twelid tal-Komunità Ewropea f'Ruma. F'dak iż-żmien il-mexxejja Ewropej sabu modi kif jgħaqqdu l-Ewropa li kienet mifnija bil-gwerer. Tletin sena ilu, il-Lvant u l-Punent tal-Ewropa bdew jersqu iktar qrib xulxin. Huma fissru kif il-proġett Ewropew huwa proġett ta' paċi u rikonċiljazzjoni u waqt li kien hekk fil-bidu tiegħu għadu hekk illum u għalhekk ħeġġew għal viżjoni strateġika komuni għall-Ewropa: Ewropa sħiħa, ħielsa, magħquda, u fil-paċi. Il-presidenti sostnew li huma jemmnu f'UE b'saħħitha u effettiva li tkun mexxejja globali fit-tranżizzjoni lejn żvilupp sostenibbli, b'impatt newtrali fuq il-klima, u sostnut mit-teknoloġija diġitali. Fi tmiem l-ittra ħeġġew biex kull ċittadin jissieħeb fid-diskussjoni dwar il-futur tal-Ewropa biex flimkien tinstab it-triq 'il quddiem.